Só is vermiste Pretoria-pa gevind | Maroela Media
Veronica Barnard, vrou van Tiaan Barnard (35) wat Maandag vermis geraak het op pad na die ambassade van die Demokratiese Republiek van die Kongo, het Donderdag aan Maroela Media vertel Barnard het Donderdagoggend self by die Unitas-hospitaal in Centurion opgedaag.
"Hy het volgens die mense by die hospitaal self hier by die hospitaal ingeloop en op die bankie by ongevalle gaan sit. 'n Suster het vir hom gevra of sy hom kan help. Hy het blykbaar heeltyd vir haar gesê, 'bel vir Monitor Net, hulle glo my nie'. Sy het gesien iets is nie reg nie en het sy bloeddruk gemeet, ensovoorts," het Veronica gesê.
Sy het gesê 'n niggie van een van hul vriende werk by Unitas se X-strale-afdeling en sy het vermoed dat die man dalk Tiaan kan wees na aanleiding van al die plasings op sosiale media. "Sy het toe ons vriend gebel en van daar is hy uitgeken."
Veronica sê sy vermoed dat Tiaan moontlik gekaap en uit die motor gegooi is of iets dergeliks.
"Dit lyk of hy moontlik bedwelm is. Sy pupille is baie groot en sy oë is rooi. Hy het nog nie met ons gepraat nie, maar hy herken ons – die trane loop net. Hy het egter wel blykbaar vir die suster gesê hy het wakker geword in 'n veld en hy 'loop al vir twee dae'."
Tiaan is intussen vir 'n breinskandering gestuur en alles lyk in orde. "Hy is nie blou of gesny of so nie. Hulle gaan hom nou opneem en hy sal vanaand hier slaap. Ons is so dankbaar en verlig! Dit is die aakligste nagmerrie wat gelukkig vinnig verby is. Hy is lewend en veilig. Ons is in die wolke van dankbaarheid."
Veronica het vroeër vertel dat sy probeer het om Barnard telefonies in die hande te kry, maar sy foon was deurentyd af. Toe sy 18:00 by die huis kom, het sy Monitor Net geskakel en hulle het haar gehelp om na hom te begin soek.
Veronica is om 21:30 Maandagaand na die Wierdabrug-polisiestasie en het hom daar as vermis aangemeld.
dankbaar saam met sy familie
Ag dankie tog dat hy gevind is en lewend is en niks snaaks aangaan nie. Is jul ou spul nat vadoeke nóú tevrede?
Almal hoop en bid Maar woerts word ons afgesny Sou darm ge like het om meer te weet maar tog so bly hy is veilig gevind AMEN
Die hel waardeur die man is sal hy vir die res van sy lewe met hom saam drae. Dis ongelukkig hoe SA deesdae is. Sterkte Tiaan.